Naser Khader (RV), 2004-04-23:
Det mangler også i sigtelinjerne.
Og nu stopper jeg.
Lad mig indlede med at takke ordførerne fra Venstre og De Konservative for at tage initiativ til forespørgslen i dag.
Baggrunden er måske en smule besynderlig.
I foråret ville kulturministeren ikke lave en kulturpolitisk redegørelse, selv om det fremgik af regeringsgrundlaget.
Nu får vi så sigtelinjerne, og dem vil jeg gerne forholde mig til først.
Generelt indeholder sigtelinjerne mange plusord, noget som alle kan tilslutte sig, men de mange plusord mangler indhold.
Kulturministeren spørger indledningsvis, hvem der ejer kulturen, og min umiddelbare kommentar var, at man i hvert fald ikke kan beskylde regeringen for ejerskab.
I denne sammenhæng er titlen »Sigtelinjer« også så meget sagt.
Det er mere en redegørelse for initiativer, der er blevet udført, eller gamle planer, som af den ene eller den anden grund endnu ikke er blevet ført ud i livet.
Jeg har især hæftet mig ved følgende områder:
Et par af områderne fylder næsten ikke noget i sigtelinjerne: Første område - kultur og erhverv.
Andet område - medier.
Tredje - kulturpolitik og ansvarsfordeling i lyset af strukturreformen.
Og fjerde område - teaterområdet.
Første område, kultur og erhverv, har to sider: kultur og erhverv og samspillet mellem det mere traditionelle kulturliv og kulturpolitik på den ene side og erhvervslivet og private aktører på den anden.
Jeg vil koncentrere mig om det sidste.
Det er kun glædeligt, at private fonde og sponsorer engagerer sig i kulturlivet og tager ejerskab.
Kulturlivet og alle tilskuere og tilhørere bliver beriget i mere end en forstand af de glade givere.
Men jeg har også understreget, at samarbejdet skal foregå på ordentlige vilkår.
Politikere og de ansvarlige på institutionerne har pligt til at sørge for dette ikke kun over for kunsten og kulturen, men også over for de skatteydere, hvis penge de forvalter.
I den sammenhæng har jeg kritiseret og påtalt nogle af de konkrete projekter, der er i gang for tiden, eksempelvis Bikubenfondens engagement i H.C. Andersen-året, hvor nogle af fondsmidlerne bruges som deciderede sponsormidler med hvad deraf følger af genydelser og synlighed.
Det finder jeg er meget uheldigt.
Jeg vil samtidig understrege, at ikke alle fonde kræver det samme.
Derfor er jeg også glad for, at vi nu i Kulturudvalget har igangsat en undersøgelse af området. Det skal ikke være nogen hemmelighed, at jeg gerne havde set en mere ambitiøs undersøgelse, der kan give håndfaste input om de kulturpolitiske og demokratiske problemer på området.
Mit primære sigte er konstruktivt og fremadrettet.
Hvordan indretter vi samarbejdet bedst?
Den skitserede undersøgelse er et skridt på vejen.
Området medier.
For Det Radikale Venstre er public service det gennemgående tema i vores mediepolitik.
Vores politik er baseret på, at medier er mere og andet end underholdning.
Medier spiller en central demokratisk rolle.
Vi skal have konkurrence, men konkurrencen skal være på kvalitet og nyskabelse, ikke på laveste fællesnævner og udjævning.
Derfor har vi heller ikke nogen principiel holdning til, om de enkelte medier skal være offentlige eller private.
Vi er pragmatiske i den sammenhæng.
Vi foretrækker den organisationsform og den type ejerskab, som vi tror bedst kan opfylde public service-forpligtelserne og udfylde den demokratiske rolle.
Hvad angår TV 2, er vi pragmatiske.
Vi tror simpelt hen ikke på, at vi får bedre tv af at privatisere TV 2 på det nuværende grundlag.
TV 2 er Danmarks mest sete tv-station i dag, og TV 2 leverer seriøs konkurrence til Danmarks Radio på nyhedsområdet.
Sidste område, jeg vil fokusere på,
er ...